Mediálna a marketingová masáž či kvalita prehliadača prispeli k rozvíreniu stojatých vôd na trhu internetových prehliadačov. Firefox získava ďalšie percentá, prečo má však IE stále 90 percentný podiel?
Jednoznačným lídrom na trhu internetových prehliadačov je Microsoft Internet Explorer. V súčasnosti mu podľa analýz nezávislých organizácií patrí skoro 90 % podiel. Zvyšok trhu si rozdelili ostatné (niekedy nazývané aj alternatívne) prehliadače na čele s Mozilla Firefox, Opera, Safari a Netscape. Hlavne prvý z nich - Firefox zaznamenal od uvedenia verzie 1.0 veľký záujem používateľov. Každý deň si môžeme v blogu release managera Mozzily, Asa Dotzlera, prečítať novú informáciu o počte stiahnutých kópií Firefoxu. Napríklad 2.12.2004 bolo toto číslo 8 miliónov.
Zvyšovanie pozície Mozilly s jej prehliadačom Firefox môžeme vnímať ako zaujímavé aj z pohľadu toho, na úkor ktorej skupiny sa jej pozícia zlepšuje. Podľa servera OneStat.com sa celkový počet používateľov Internet Explorera znížil o 5 % a zároveň v tom istom období sa počet používateľov Mozilla Firefoxu zvýšil o 5 %. Niels Brinkman, analytik OneStat-u, podľa toho usudzuje, že je pravdepodobný trend prechodu užívateľov Internet Explorera na Firefox.
Znamená to začiatok vojny medzi prehliadačmi ?
Aj napriek tomu, že okolo Firefoxu sa toho za posledné mesiace napísalo neúrekom, Explorer kontroluje okolo 90 percent trhu. Kde ich berie? Pri testovaní použitia alternatívnych prehliadačov napr. s ERP (enterprise resource planning) systémami, IT manažéri často narazia na problém, že tieto systémy podporujú len Internet Explorer – dôvodom môže byť napríklad použitie Microsoft aplikácií na backende – Microsoft SQL server, .NET technológia. Rozhodnutie o nasadení alternatívneho prehliadača potom závisí od toho, či dodávateľ ERP systému upraví aplikácie tak, aby podporovali aj ďalšie prehliadače. Ale aj dodávatelia ERP systémov majú argumenty pre zameranie sa na Internet Explorer – je ním hlavne jeho pozícia na trhu prehliadačov. Investovať zdroje do vývoja aplikácií, ktoré budú podporovať ďalší produkt je pre nich zaujímavá až keď podiel na trhu pre daný prehliadač dosiahne 10-15 %.
Na tieto skutočnosti reagujú aj samotní vývojári internetových prehliadačov. Ponúkajú k svojim produktom rôzne doplnky alebo riešenia tretích strán, ktoré by mali odstrániť nekompatibilitu s Internet Explorerom. Ako príklad môže slúžiť Mozilla Firefox – IE view – doplnok, ktorý môže užívateľ použiť pri návšteve stránky, ktorá podporuje len Internet Exporer.
Samozrejme, aj Microsoft sleduje situáciu na trhu prehliadačov. Od vydania poslednej verzie Internet Explorera už ubehol dlhý čas a podľa vyjadrení novú verziu uvoľnia až s príchodom Longhornu. Na druhej strane podľa Garyho Schare (director of product management) Microsoft podporuje vývojárov tretích strán vo vývoji add-on modulov do Internet Explorera. Na stránke MSDN (Microsoft developer network) Microsoft publikuje veľa modulov API (application programming interface), ktoré by mali podporovať vývoj add-on modulov.
Výsledok tohto snaženia môžeme nájsť napríklad na Windows Marketplace (online obchod pre Windows hardvér, softvér a služby od Microsoftu a ďalších dodávateľov) – kde sú zadarmo, ale aj platené vylepšenia a aplikácie, ktoré používajú základ z Internet Explorera. V 15-tich podskupinách je možné nájsť desiatky aplikácií. Microsoft k uvedenej problematike vydal prehlásenie, že ich aktivity budú smerovať k vydávaniu bezpečnostných záplat a hot-fixov pre súčasnú verziu Internet Explorera, tak aby nezávislí dodávatelia mohli na nej vyvíjať add-on moduly a zamerajú sa hlavne na vývoj prehliadača, ktorý bude uvoľnený s Longhornom.
Podiel na trhu internetových prehliadačov sa mení. Ak sa podarí smelý plán, aby podiel Mozilla Firefox dosiahol v roku 2005 10 %, môže nastať ozajstná vojna prehliadačov. Čoraz viac dodávateľov aplikácií, ktoré využívajú internetové prehliadače, bude potrebné upraviť tak, aby podporovali aj Firefox a to zasa môže znamenať ďalší nárast používania pre tento prehliadač.
Dodávatelia softvérových produktov, ktorí pri vývoji svojich riešení kládli dôraz na čo najširšiu kompatibilitu a vyhli sa používaniu technológií špecifických pre Internet Explorer, majú v súčasnosti určite jednoduchšiu pozíciu.